།བདེ་མཆོག་དཀར་པོའི་མན་ངག་བཞུགས་སོ། །
༄༅༅། །བླ་མེད་ཀྱི་སྐྱབས་འགྲོ་སེམས་བསྐྱེད་བྱ་སྟེ། ཨོཾ་ཤུ་ནྱ་ཏ་ཛྙཱ་ན་བཛྲ་སྭ་བྷ་ཝ་
ཨདྨ་ཀོ྅ཧཾ། སྟོང་པ་ཉིད་ཡེ་ཤེས་རྡོ་རྗེའི་རང་བཞིན་གྱི་བདག་ཉིད་ང་ཡིན། དེའི་ངང་ལས་པཾ་
ལས་པདྨ་དང་། རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་ལས་སྣ་ཚོགས་རྡོ་རྗེ། དེ་ལས་འོད་
འཕྲོས། འོག་ཐམས་ཅད་རྡོ་རྗེའི་ས་གཞི། སྟེང་ཐམས་ཅད་རྡོ་རྗེ་གུར་དང་བླ་བྲེ། ཁོར་ཡུག་
ཐམས་ཅད་རྡོ་རྗེའི་ར་བ་དང་དྲ་བ། ཡེ་ཤེས་ཀྱི་མེ་རབ་ཏུ་འབར་བ་ཅན་དུ་གྱུར། དེ་ནས་དེའི་
དབུས་སུ་པཾ་ལས་པདྨ། ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཧཱུཾ་ལས་ཁ་ཊཱཾ་ག་དཀར་པོ་
ཧཱུཾ་གིས་མཚན་པ། དེ་ལས་འོད་འཕྲོས། འཕགས་པ་མཆོད་སེམས་ཅན་གྱི་དོན་བྱས། ཚུར་
འདུས་ཡོངས་སུ་གྱུར་པ་ལས། རང་ཉིད་བདེ་མཆོག་འཁོར་ལོ་སྐུ་མདོག་དཀར་པོ། ཞལ་
གཅིག་ཕྱག་གཉིས་པ། ཕྱག་གཡས་བདེ་བ་རྒྱས་པའི་ཁ་ཊཱཾ་ག་འཛིན་པ། གཡོན་ན་བདེ་བ་
སྐྱོང་བའི་ཐོད་པ་འཛིན་པ། ཞབས་གཉིས་བརྐྱང་བསྐུམ་གྱི་ཚུལ་གྱིས་གདན་ལ་བཞུགས་པ།
སྤྱི་བོར་སྣ་ཚོགས་རྡོ་རྗེ། མཚོག་མ་གཡོན་མ་ཟླ་ཚེས། སྐྲ་མཚམས་ལ་རྡོ་རྗེའི་ཕྲེང་བ་དར་
དཔྱངས་དང་བཅས་པས་མཚན་པ། རང་འདྲའི་ཡུམ་ལ་འཁྱུད་པ། དེའི་དཔྲལ་བར་ཨོཾ། མགྲིན་
པར་ཨཱཿ ཐུགས་ཀར་ཧཱུཾ། ཧཱུཾ་ལས་འོད་འཕྲོས་དཔའ་བོ་མཁའ་འགྲོ་ཐམས་ཅད་རང་འདྲའི་རྣམ་
པར་སྤྱན་དྲངས། ཛཿཧཱུཾ་བཾ་ཧོཿ༔ ཞེས་པས་དགུག་གཞུག་བཅིང་མཉེས་བྱ། དེ་བཞིན་གཤེགས་
པ་ཐམས་ཅད་ཀྱི་ཡེ་ཤེས་ཀྱི་བདུད་རྩིས་དབང་བསྐུར། སྐུ་ཐམས་ཅད་གང༌། དྲི་མ་ཐམས་ཅད་
དག། ཆུའི་ལྷག་མ་ཡར་ལུད་པ་ལས་རྡོ་རྗེ་འཆང་ཆེན་པོ་ཡབ་ཡུམ་གྱིས་དབུ་བརྒྱན་པར་གྱུར།
-333-

བོ་དོང་པཎ་ཆེན་གྱི་གསུང་འབུམ་ལས། དཔལ་དེ་ཁོ་ན་ཉིད་འདུས་པའི་རྒྱ་མཚོ།
དེ་ནས་ལྷ་སྐུ་གསལ་ཞིང་དྭངས་ལ་རྙོག་པ་མེད་པ་ཞེས་ཡང་ཡང་ཡིད་ཀྱིས་བཟླས་ཤིང་
གསལ་གདབ་བོ། །དེ་ནས་རང་གི་ཐུགས་ཀར་ཟླ་བ་དྲི་མེད་ཀྱི་སྟེང་དུ་སངས་རྒྱས་ཐམས་ཅད་
ཀྱི་ཐུགས་རྡོ་རྗེའི་རང་བཞིན་ཧཱུཾ་ཡིག་དཀར་པོ། དེའི་མཐའ་སྐོར་དུ། ༀ་ཨ་འཆི་བ་མེད་པར་འཚོ་བར་
མཛོདམ་ར་ནི་ཛི་ཝནྟི་ཤྲཱི་དཔལ་འཁོར་ལོ་སྡོམ་པཙཀྲ་སཾ་བྷ་ར་སྭཱཧཱ། ཞེས་པའི་ཡི་གེ་བདུད་རྩིའི་རང་
བཞིན་ཁ་དོག་དཀར་པོ་ཟླ་བའི་འོད་ཟེར་ལྟ་བུ་འཕྲོ་བས་ལུས་ཀྱི་ནང་ཐམས་ཅད་འཆི་མེད་ཀྱི་
བདུད་རྩིས་གང་བར་བསམ་ཞིང༌། སྟོང་རྩ་ལ་སོགས་པའི་བཟླས་པ་བྱའོ། །དེ་ནས་རང་གི་
ཐུགས་ཀའི་ཧཱུཾ་ལས་འོད་འཕྲོས། སེམས་ཅན་ཐམས་ཅད་ལ་ཕོག། མཆོད་ཡོན་མ་ལ་སོགས་
པར་གྱུར། བཛྲ་ཧེ་རུ་ཁྲག་ཐུངཀ་ཝ་ར་ཧི་ཕག་མོ་ཨཧཱུྃ། པཏྱཾ། པུཥྤ། དྷུ་པེ། ཨཱ་ལོ་ཀེ གན་དྷེ། ནཻ་
ཝི་ཏྱེ། ཤཔྟ་པཱུ་ཛ་མེ་གྷ་ས་མུ་ཏྲ་སྥ་ར་ཎ་ས་མ་ཡེ་ཨཱཿཧཱུཾ། ཞེས་པས་མཆོད། ཡེ་ཤེས་ཀྱི་ཀ་པཱ་
ལའི་ནང་དུ། ༀ་ཨཱཿ༔ཧཱུྃ་གི་བདུད་རྩིའི་རྒྱ་མཚོ་ཆེན་པོར་བསམས་ནས། ༀ་ཨཱཿ ཧཱུཾ་ཞེས་པས་
རང་ལ་མཆོད། ཨ་ནུ་ར་ག་ཡ་མི། ཞེས་པས་གསང་མཆོད་ཕུལ། སྤྲོས་པ་ཐམས་ཅད་བཅད་
ནས་མི་རྟོག་པ་ལ་བཞག། དགེ་བ་འདི་ཡིས་མྱུར་དུ་བདག། བདེ་མཆོག་འཁོར་ལོ་འགྲུབ་
འགྱུར་ན། །ཞེས་སོགས་ཀྱིས་བསྔོ་བ་སྨོན་ལམ་བྱ། སྣོད་བཅུད་ཐམས་ཅད་ཐུགས་ཀའི་ཧཱུཾ་ལ་
བསྡུས་ནས་ཉལ། ཐོ་རངས་ཧཱུཾ་ཞེས་པས་བདེ་མཆོག་ཡབ་ཡུམ་དུ་ལྡང་བར་བྱའོ། །ཚེ་སྒྲུབ་
ཟབ་པ་བཞི་ལྡན་ལ། ཕྱིའི་ཚེ་སྒྲུབ་ནི། བདེ་མཆོག་དཀར་པོ་ཡབ་ཡུམ་གྱི་མངོན་རྟོགས་
བསྒོམས་ཏེ། ཁྱད་པར་དང་པོ་སྒྲ་བཅས་ཀྱི་བཟླས་པ་ཞག་བདུན་བྱ། དེ་ལས་ཅུང་ཟད་དུབ་
པའི་བོགས་དབྱུང་བར་འདོད་པས་ཤུ་བུའི་བཟླས་པ་ཞག་བདུན་བྱ། དེ་ནས་སྡིག་པ་དག་པའི་
མཚན་མ་ཁྲུས་བྱས་པ་སོགས་རྨི་བ་དང༌། ཡོན་ཏན་ཐོབ་པའི་མཚན་མ་གོས་བཟང་པོ་སོགས་
རྨིབ་དང༌། ཁྱད་པར་ཆང་ངམ། འོ་མའམ། ཚེའི་བདུད་རྩི་ཡིན་ཟེར་བ་འཐུང་བ་རྨི་བ་སོགས་
འབྱུང༌། དེ་ལྟར་མ་བྱུང་བའམ། བྱུང་ཡང་བོགས་དབྱུང་བར་འདོད་པས། རང་བདེ་མཆོག་དཀར་
-334-

སྔགས་ལ་འཇུག་པའི་སྒོ་ལས། བདེ་མཆོག་དཀར་མོའི་ཆོས་སྐོར། ༩༣༽
པོ་ཡབ་ཡུམ་མངོན་རྟོགས་བསྒོམ་སྟེ། རང་གི་མདུན་དུ་ཡེ་ཤེས་ཀྱི་བདེ་མཆོག་དཀར་པོ་ཡབ་
ཡུམ་གསལ་བར་བསྒོམས་ནས། ལུས་གནད་སྲང་སྟེ་གདོང་པ་ཅུང་ཟད་སྟོད། མིག་ཟམ་ཟིམ་
དུ་བྱས་ལ། རང་ལས་ཧ་ཅང་མི་རིང་བར༌། རང་གི་སྣའི་ཐད་དུ་མདུན་གྱི་ལྷའི་ཐུགས་ཀ་འོང་བ་
ཙམ་བྱ་སྟེ། རུས་སྦལ་གྱི་ཡན་ལག་བསྐུམ་པ་དང༌། ལྕེས་ཆུ་འཐུང་བའི་ཚུལ་གྱིས་རླུང་སླར་
ནང་དུ་འདྲེན་པའི་སྦྱོར་བས་སྲོག་ཅེས་བྱ་བའི་རླུང་དང་། བྱ་བ་སྣ་ཚོགས་དྲན་པའི་རྟོག་པའམ།
རྩོལ་བ་རྣམ་རྟོག་རང་དགར་རྒྱུ་བ་རྣམས་ནང་དུ་བསྡུས་ནས་ལྷའི་ཐུགས་ཀའི་ཟླ་བ་སྔགས་
དང་བཅས་པ་རླུང་ནང་དུ་འཇུག་པས་བཀུག་ནས། རང་གི་སྙིང་གའི་ཟླ་བ་ལ་བཞག་སྟེ། ཡོན་
ཏན་ཐམས་ཅད་བདག་ལ་གནས་པ་བྱས་ནས། སྲོག་རྩོལ་དྲག་ཏུ་བསྡུས་པས། ཟླ་བ་དང་ཡི་
གེའི་ཕྲེང་བའི་གཟུགས་ལ་གཅིག་ཏུ་དམིགས་ནས་སྔགས་དེ་ཉིད་ཀྱིས་བཟླས་ཏེ། དེའི་ཚེ་
སངས་རྒྱས་ཐམས་ཅད་ཀྱི་ཚེ་དང་ཡེ་ཤེས་རྣམས་བདུད་རྩི་ཧཱུཾ་གི་རྣམ་པའི་སྟེང་ནས་བྱོན་པ་
རྣམས་ཆར་འབབ་པ་ལྟ་བུ། འོག་ནས་བྱོན་པ་རྣམས་རླངས་ཐོན་པ་ལྟ་བུ། བར་ནས་བྱོན་པ་
ཐམས་ཅད་བུ་ཡུག་འཚུབ་པ་ལྟ་བུར་རང་ལ་འདུས་པར་བསམ་ལ་བཟླས་པ་བྱ། དེ་ནས་རླུང་
ཕྱིར་གཏོང་བ་ན། རང་ལ་ཡོན་ཏན་ཐམས་ཅད་བསྡུས་པའོ། །ལྷའི་ཐུགས་ཀར་བཏང་བར་
བསྒོམ་པར་བྱ་སྟེ། དེ་ལྟར་དུས་གསུམ་དུ་རྒྱུན་མི་ཆད་པར་སྒོམ་བཟླས་ཟླ་བ་གཅིག་བྱའོ། །དེ་
ལྟར་བྱས་པས་སྡིག་པ་དང༌། ཡོན་ཏན་ཐོབ་པའི་མཚན་མ་ཐ་ནའང་ཅུང་ཟད་ཐོབ་པར་འགྱུར་
རོ། །དེ་ནས་ནང་གི་ཚེ་སྒྲུབ་ནི། རང་བདེ་མཆོག་ཡབ་ཡུམ་དུ་བསྒོམ་སྟེ། ལུས་གནད་སོགས་
སྔར་ལྟར་བཅས་ནས། རླུང་ལྡང་འཇུག་གནས་གསུམ་སེམས་ལ་དྲིལ་ཏེ། རླུང་གི་རྡོར་བཟླས་
བྱ། དེ་ནས་ནང་དུ་འཇུག་པ་ༀ། གནས་པ་ཨཱཿ༔ ལྡང་བ་ཧཱུཾ། ཞེས་པ་དྲན་པར་བྱ་སྟེ། སྔགས་ཀྱི་
རྡོར་བཟླས་བྱའོ། །དེ་ལ་ཨོཾ་སྐུ། ཨཱཿགསུང༌། ཧཱུཾ་ཐུགས་སུ་དྲན་པར་བྱས་ལ་དེ་ལྟར་རྡོར་བཟླས་
བྱ། དེ་ཡང་ཨོཾ་བདུད་རྩི་ཟླ་བ། ཨཱཿཡེ་ཤེས་ཉི་མ། ཧཱུཾ་ཟུང་འཇུག་སྒྲ་གཅན་དུ་ཤེས་པར་བྱས་
-335-

བོ་དོང་པཎ་ཆེན་གྱི་གསུང་འབུམ་ལས། དཔལ་དེ་ཁོ་ན་ཉིད་འདུས་པའི་རྒྱ་མཚོ།
ནས། ལུས་ཀྱི་ནང་དུ་ཡེ་ཤེས་ཀྱི་བདུད་རྩི་འབར་འཛག་གཉིས་སུ་མེད་པས་སྒོ་གསུམ་གྱི་
སྙིགས་མ་ཐམས་ཅད་སྦྱངས་ནས་འཇའ་ལུས་རྡོ་རྗེའི་སྐུ་ཐོབ་པར་བསྒོམ་མོ།།
།།
དེ་ནས་གསང་བའི་ཚེ་སྒྲུབ་ནི། དང་པོ་ཡབ་ཡུམ་གཉིས་ཀའི་སྐྱེ་མཆེད་ཕུན་སུམ་ཚོགས་
པ་དང་། ཁྱད་པར་བཞིན་གྱི་དཀྱིལ་འཁོར་བལྟས་པས་ཆོག་མི་ཤེས་པ་ལ་མ་ཆགས་པའི་
དབང་གིས་མིག་ཞུ་བའི་ཟུར་མིག་སོགས་ཡང་ཡང་བལྟས་པས་བདེ་བ་སྐྱེས་པ་ན་སྟོང་པ་ཉིད་
ཀྱི་ལྟ་བས་རྒྱས་བཏབ། ལྟ་བའི་ཆགས་པ་ལམ་དུ་བྱུང་། དེ་ནས་ཆགས་པ་སྤང་བར་འདོད་
པས་འཛུམ་པ་དང༌། དགོད་པ་དང༌། ཀུ་རེ་དང༌། རྩེད་འཇོ་དང༌། བཙོག་གཏམ་སྣ་ཚོགས་སྨྲས་
པས་ཆགས་པའི་བདེ་བ་སྐྱེས་པ་ན་མཉམ་ཉིད་ཀྱི་ལྟ་བས་རྒྱས་བཏབ། དགོད་པའི་ཆགས་པ་
ལམ་དུ་བྱ། དེ་ནས་ཆགས་པས་བལྟ་ཞིང་འཛུམ་པ་དང་བཅས་པའི་སྒོ་ནས་ཀ་ར་དང་། བུར་
དཀར་ལ་སོགས་པའི་ཕྱེ་མ་ཕུན་ཚོགས་ཁས་སྙོད་ཅིང་། ལྕེ་མཆུ་ཡང་ཡང་འཇིབ། འོ་ཡང་བྱ།
མཁུར་བ་བཤུད་པ་དང་། ནུ་མ་མཉེད་པ་དང༌། སེན་མོ་འདེབས་པ་དང༌། ལག་པ་བུན་ཚེགས་
བསྡམས་ནས་ཆགས་པ་སྤྱོད་པའི་བརྡ་ཡང་ཡང་བྱས་པས། སྤྱོད་འདོད་པའི་བདེ་བ་ཆེན་པོ་
སྐྱེས་པ་ན། བརྗོད་མེད་ཀྱི་ལྟ་བས་རྒྱས་བཏབ་སྟེ། ལག་བཅངས་ཀྱི་ཆགས་པ་ལམ་དུ་བྱ། དེ་
ནས་ཡབ་ཀྱི་གསང་གནས་ཧཱུཾ་ལས་བྱུང་བའི་རྡོ་རྗེ། རྒྱ་ལས་བྱུང་བའི་ནོར་བུ་དམར་པོ། ལྟེ་བར་
བཾ་ཡིག་བདུད་རྩིའི་བཅུད་ཀྱི་སྙིང་པོ། རྩེ་མོར་ཨོཾ་གྱི་ཟླ་བ་ཤར་བ། ཡུམ་གྱི་གསང་གནས་ཨ་
ལས་པདྨ་འདབ་མ་གསུམ་པ། ཕྱི་དཀར་ལ་ནང་དམར་བ། རྒྱ་ལས་བྱུང་བའི་ཟེ་འབྲུ་ཉི་མ་སྟོང་
གི་གཟི་བརྗིད་དང་མཚུངས་པ། ཨེ་གྲུ་གསུམ་གྱི་མེ་ཐབ་ཀྱིས་མཚན་པ་བསྒོམ། དེ་ནས་ཡབ་
ཀྱི་ཕྱག་གིས་རྡོ་རྗེ་ནོར་བུ་ལེགས་པར་གསོར་ཏེ། འགྲེང་བའི་མཐར་ཐུག་པ་པདྨ་འཛུམ་པ་ལ་
ལེགས་པར་བསྣུན་པས། དང་པོར་སྲ་བ་དམ་ཞིང་དོག་པ་ལ་སངས་རྒྱས་སྤྱན་མའི་བདེ་བ། དེ་
ནས་བརླན་ཞིང་གཤེར་བ་ཆུ་མཱ་མ་ཀིའི་བདེ་བ། དེ་ནས་དྲོ་ཞིང་འབར་བ་མེ་གོས་དཀར་མོའི་
-336-

སྔགས་ལ་འཇུག་པའི་སྒོ་ལས། བདེ་མཆོག་དཀར་མོའི་ཆོས་སྐོར། ༩༣༽
བདེ་བ། དེ་ནས་སྒུལ་ཞིང་བསྐྱོད་པ་རླུང་རྗེ་བཙུན་མ་སྒྲོལ་མའི་བདེ་བ་བསྐྱེད་དེ། རྩ་སྦུབས་
སྟོང་ཕྲག་བདུན་ཅུ་རྩ་གཉིས་ནས་བྱང་ཆུབ་ཀྱི་སེམས་དཀར་དམར་གྱི་སྐར་མདའ་གཡོས་ཏེ་རྡོ་
རྗེ་བུམ་པའི་ནང་ཆ་བཅོ་ལྔ་པའི་ཟླ་བའི་དཀྱིལ་འཁོར་གྱིས་ལེགས་པར་གང་སྟེ། རྡོ་རྗེའི་སྣ་
རྩེར་ཨཾ་ཡིག་ཟླ་བ་འབུམ་ཕྲག་ཤར་བ་ལྟ་བུ། པདྨའི་སྣ་རྩེར་ཨཱཿ ཡིག་ཉི་མ་བྱེ་བ་ཤར་བ་ལྟ་བུ།
ཉི་ཟླ་གཉིས་འཕྲད་པས་བདེ་ཟུག་ཚད་མེད་པ་སྐྱེས་ཏེ། ཡབ་ཡུམ་གཉིས་ཀ་ཆགས་པའི་དབང་
གིས་ཅི་བྱ་ཚད་བརླག་ཏུ་གྱུར་པ་ན། ཁུ་ཁྲག་ཕྱིར་ཤོར་གྱིས་དོགས་པས་འོག་རླུང་བསྡམས།
གླིང་བཞི་དབང་དུ་བསྡུས། ལྕེ་རྩེ་རྐན་ལ་སྦྱར། མིག་གྱེན་དུ་བགྲད། ཧཱུཾ་དྲག་ལ་རིང་བས་ཐིག་
ལེ་བཟློག་སྟེ། ལུས་ཐམས་ཅད་བུང་བ་ལྟར་འདར་བས་ལུས་ཐམས་ཅད་ཐིག་ལེས་ཁྱབ་པར་
བྱས་ལ། རྣམ་པར་མི་རྟོག་པའི་ལྟ་བས་རྒྱས་བཏབ། གཉིས་སྦྱོར་གྱི་ཆགས་པ་ལམ་དུ་བྱ། དེ་
ལྟར་བྱས་པས་དབང་བཞི་ཐོབ། སྒྲིབ་པ་བཞི་དག། དགའ་བ་བཞི་སྐྱེས། ལྟ་བ་བཞི་ཤར། སྐུ་
བཞི་མངོན་དུ་འགྱུར་བ་ཡིན་ནོ། །དེ་ལྟར་ཐུན་བཞི་པོ་རེ་རེ་ལ་ལན་བཞི་བཞིའམ། བརྒྱད་
བརྒྱད་དམ། བཅུ་དྲུག་བཅུ་དྲུག་གམ། སོ་གཉིས་སོ་གཉིས་ལོ་ཟླར་ཉམས་སུ་བླངས་པས་
གསང་བའི་ཚེ་སྒྲུབ་ལས་ནད་གདོན་སོགས་ཞི་ཞིང༌། ཚེ་ཤིན་ཏུ་རིང་ལ། ཕྱི་མར་རིག་འཛིན་
ནམ། མཁའ་སྤྱོད་ཀྱི་གནས་སུ་སྐྱེའོ། །དེ་ཁོ་ན་ཉིད་ཀྱི་ཚེ་སྒྲུབ་ནི། ཕྱག་རྒྱ་ཆེན་མོ་དང་སྦྱོར་བ་
སྟེ། རྣལ་འབྱོར་གྱི་ཐུན་གཅིག་ལྟ་བ་དང་། དགོད་པ་དང༌། ལག་བཅངས་དང་། གཉིས་སྦྱོར་
གྱི་བདེ་བ་ཆེན་པོ་སྐྱེད་པའི་བར་བྱས་ནས། ཡབ་རྡོ་རྗེའི་སྐྱིལ་ཀྲུང་དང༌། ཡུམ་པདྨའི་སྐྱིལ་ཀྲུང་
བྱས་ཏེ། དང་པོར་སྟོང་ཉིད་ཀྱི་ཏིང་ངེ་འཛིན་ཡུན་རིང་དུ་བསྒོམ། སྐྱེ་འཆིའི་རྣམ་རྟོག་ཐམས་ཅད་
བཟློག། དེ་ནས་མཉམ་ཉིད་ཀྱི་ཏིང་ངེ་འཛིན་བསྒོམ་སྟེ། སྟོང་ཉིད་ཀྱི་རྣམ་རྟོག་ཀྱང་བཟློག། དེ་
ནས་བརྗོད་མེད་ཀྱི་ཏིང་ངེ་འཛིན་བསྒོམ་སྟེ། མཉམ་ཉིད་ཀྱི་རྣམ་རྟོག་བཟློག་གོ། དེ་ནས་གང་
དུ་ཡང་རྣམ་པར་མི་རྟོག་པའི་ཏིང་ངེ་འཛིན་བསྒོམ་སྟེ་ཏེ། བརྗོད་མེད་ཀྱི་རྣམ་རྟོག་ཀྱང་བཟློག་
-337-

བོ་དོང་པཎ་ཆེན་གྱི་གསུང་འབུམ་ལས། དཔལ་དེ་ཁོ་ན་ཉིད་འདུས་པའི་རྒྱ་མཚོ།
ནས་གང་ཡང་མི་མནོ། མི་བསམ། མི་དཔྱད། མི་བསྒྲུབ། མི་འདོད་པར་རྣམ་པར་མི་རྟོག་པའི་
ངང་ལ་བཞག་གོ། ཁྱད་པར་ཐོ་རངས་ནམ་ལངས་ཙམ་གྱི་ཚེ། ནམ་མཁའ་མཐོང་བའི་གནས་
སུ་ལུས་རྣམ་སྣང་གི་ཆོས་བདུན་དང་ལྡན་པར་བྱ་སྟེ། ཁ་ཅུང་ཟད་གདངས་པའི་ནང་དུ་ནམ་
མཁའ་ཐམས་ཅད་སྔོ་སིང་སིང་ཞུགས་ནས། རླུང་བཟུང་སྟེ་ནམ་མཁའ་དང་སེམས་བསྲེས་ལ།
རྣམ་དབྱེ་མི་འབྱེད་པར་ལྷུག་པའི་ངང་ལ་བཞག་གོ། དེའི་ཚེ་གཡེང་རྐྱེན་བྱུང་ན་གཟུགས་སྣང་
སྟོང་། སྒྲ་གྲག་སྟོང་། དྲི་ཚོར་སྟོང། རོ་མྱོང་སྟོང༌། རེག་བྱ་རེག་སྟོང་དུ་བལྟས་ཏེ། སྟོང་ཉིད་དང༌།
ནམ་མཁའ་སེམས་གསུམ་བསྲེས་ཏེ། རྣམ་དབྱེ་མི་འབྱེད་པའི་ངང་ལ་བཞག་གོ། ཚེ་སྒྲུབ་ཟབ་
པ་བཞི་ལྡན། རྡོ་རྗེ་ཐེག་པའི་སློབ་དཔོན་འཆི་མེད་སྡེས་སྦྱར་བའོ། །ཚུལ་འདི་ནི་རྩ་བའི་རྒྱུད་
བསྡུས་པ་ཉུང་ངུ་ན་བཞུགས་པ་ཉིད་དོ།།
།།
ཚེ་སྒྲུབ་ཟབ་པ་བཞི་ལྡན་ལ། ཕྱིའི་ཚེ་སྒྲུབ་ནི་རྣམ་རྒྱལ་གྱི་ཚ་ཚ་དང༌། ཚེ་དཔག་མེད་
ཀྱི་སྐུ་འབུམ་ཐེར་སོགས་བཞེངས་པ་དང༌། དེ་དག་གི་གཟུངས་སོགས་སྔགས་བྱིན་རླབས་
ཅན་འབུམ་ཐེར་བཟླས་པ་དང༌། སེམས་ཅན་མང་པོའི་སྲོག་བླུ་བ་ལ་སོགས་བྱམས་སྙིང་རྗེ་
ཚད་མེད་པ་བསྐྱེད་ནས་བྱའོ། །ཁྱད་པར་རང་ཉིད་གནས་དབེན་པར་མཚམས་བཅད་དེ་སྐྱབས་
འགྲོ་སེམས་བསྐྱེད་བྱས་ནས་རང་ཉིད་ཕྱག་ན་རྡོ་རྗེ་འཆི་བདག་རྣམ་པར་འཇོམས་པ་རྡོ་རྗེ་
སེམས་དཔའི་སྒྲུབ་ཐབས་བཞིན་བསྒྲུབས་ནས་སྙིང་ཁའི་པད་ཟླ་ལ། ཨོཾ་པུཎྱེ་པུཎྱེ། མཧཱ་པུཎྱེ།
ཨ་པ་ར་མི་ཏ་ཨ་ཡུ་པུ་ཎྱེ་ཛྙཱ་ན་སཾ་བྷ་རོ་པ་ཙིཏྟ་སྭཱཧཱ། ཞེས་པ་བཀོད་ནས་སངས་རྒྱས་ཐམས་
ཅད་ཀྱི་ཚེ་དང་ཡེ་ཤེས་དཔག་ཏུ་མེད་པ་ཧཱུཾ་ཡིག་དཀར་པོའི་རྣམ་པར་རང་གི་ལུས་ལ་ཆར་
འབབ་པ་ལྟར་འབབ་པར་བསམ་ཞིང༌། ཐུན་རེ་ལ་སྔགས་སྟོང་ཕྲག་ལ་སོགས་པ་ཅི་ནུས་
བཟླས་ཏེ། ཐུན་བཞིའི་མཐར་རང་གི་སྙིང་གའི་ཧཱུཾ་ལས་སྤྲོས་པའི་མཆོད་པའི་ལྷ་མོ་རྣམས་ཀྱིས་
མཆོད་བསྟོད་བྱས་ཏེ། དངོས་གྲུབ་བླང་བ་དང༌། བཟོད་པར་གསོལ་བ་དང༌། བསྔོ་བ་དང་སྨོན་
-338-

སྔགས་ལ་འཇུག་པའི་སྒོ་ལས། བདེ་མཆོག་དཀར་མོའི་ཆོས་སྐོར། ༩༣༽
ལམ་དང༌། བཀྲ་ཤིས་ལ་སོགས་བྱས་ནས་བསྙེན་པ་འབུམ་ཕྲག་སོགས་མཚན་མ་བཟང་པོ་
ནམ་མཐོང་གི་བར་དུ་བྱའོ།། །།
ནང་གི་ཚེ་སྒྲུབ་ནི། རང་ཉིད་གསང་བ་འདུས་པ་ལྷན་ཅིག་སྐྱེས་པ་ཡབ་ཡུམ་མདོག་
སྔོན་པོ་རྡོ